Predkladacia správa

Predkladaným materiálom sa navrhuje zabezpečiť uhradenie povinného príspevku Slovenskej republiky do rozpočtu Medzinárodného trestného súdu. Slovenská republika uložila 11.4.2002 ratifikačnú listinu u depozitára dohovoru a od 1.7.2002 je zmluvnou stranou Rímskeho štatútu Medzinárodného trestného súdu (Rím, 17.7.1998). Cieľom Medzinárodného trestného súdu bude trestne stíhať najzávažnejšie trestné činy podľa medzinárodného práva. K 27. 9. 2002 má Rímsky štatút Medzinárodného trestného súdu 81 zmluvných strán.

Výdavky Medzinárodného trestného súdu (ďalej len “MTS”) sa hradia najmä z príspevkov vymeraných štátom, zmluvným stranám (článok 115 písm. a) Rímskeho štatútu). Príspevky štátov, zmluvných strán sa určujú v súlade s dohodnutou stupnicou, ktorá vychádza zo stupnice prijatej Organizáciou Spojených národov na jej bežný rozpočet a upravenou v súlade so zásadami, na ktorých sa táto stupnica zakladá (článok 117 Rímskeho štatútu). Rozpočet MTS na rok 2002 a 2003 bol schválený na prvom zasadnutí Zhromaždenia štátov, zmluvných strán, ktoré sa konalo v dňoch 3.-10. septembra 2002 v sídle OSN v New Yorku. V súlade s pravidlami 5 a 6 Finančných pravidiel súdu (Financial Rules and Regulations) schválilo zhromaždenie aj rezolúciu, ktorou sa pre prvé rozpočtové obdobie súdu zriadil Pracovný kapitálový fond MTS (Working Capital Fund), ktorého účelom je zabezpečiť krátkodobú likviditu MTS, pokiaľ nie sú prijaté členské príspevky jednotlivých štátov. Štáty sú povinné platiť preddavok (advance) do tohto fondu. 

Rozpočet MTS na rok 2002 bol stanovený vo výške 7.723.375 EUR, na rok 2003 vo výške 23.170.125 EUR. Príspevky Slovenskej republiky do rozpočtu MTS na rok 2002 a 2003 a preddavok do Pracovného kapitálového fondu MTS boli stanovené spolu vo výške 28.989 EUR (rok 2002 - 6.826 EUR, rok 2003 - 20.470 EUR, preddavok do Pracovného kapitálového fondu Medzinárodného trestného súdu 1.693 EUR). 
	
 	Generálny tajomník OSN, s odvolaním sa na rezolúciu VZ OSN č.56/85 a pravidlo 5.5 Finančných pravidiel MTS, vyzval nótou zo dňa 18. 9. 2002 všetky zmluvné strany Rímskeho štatútu MTS, aby uhradili príspevok do rozpočtu MTS za rok 2002 a 2003, ako i preddavok do Pracovného kapitálového fondu MTS. Slovenská republika prijala nótu 20. 9. 2002. Príspevok SR do rozpočtu MTS na rok 2002 a preddavok do Pracovného kapitálového fondu sú splatné do 30 dní od prijatia nóty, teda do 20. 10. 2002. Príspevok do rozpočtu MTS na rok 2003 je splatný do 1. 1. 2003. Podľa článku 112 ods.8 Rímskeho štatútu, pokiaľ štát dlhšie zaostáva v platení príspevkov súdu, nemôže hlasovať v Zhromaždení štátov, zmluvných strán a jeho byre.